Oslo (NTB): En av de seks som er siktet for millionbedrageriet mot Nordea, har innrømmet svindelen av banken. Mens de fem andre som er siktet for millionbedrageriet mot Nordea, nekter å ha noe med svindelen å gjøre, har den 35 år gamle tidligere bankfunksjonæren i Nordea nå lagt kortene på bordet, skriver Dagens Næringsliv. Torsdag ble saken hans behandlet som en såkalt tilståelsesdom i Oslo tingrett, noe som betyr at han har erkjent straffskyld for alle punktene i siktelsen. Dom i saken mot ham faller i løpet av noen få dager. 35-åringen var den første som ble pågrepet i saken da politiet i fjor sommer ble varslet om at nærmere 90 millioner kroner var tappet fra kontoen til enken etter Block Watne-eieren Walter Nilsen. Politiadvokat Frank Grimstad Jensen ba om fem års fengsel etter strafferabatt da han lå ned påstand i saken. Mannen ble tidligere ansett som en av hovedmennene bak svindelen, men det har nå politiet gått bort fra. – Vi anser ham ikke som hovedmannen bak bedrageriet, sier Grimstad Jensen. Rundt 60 millioner kroner fra svindelen er ennå ikke kommet til rette.